**Uitslag van Skryfgeheime se Covid-19-skryfkompetisie**

Dit was geen geringe taak om die Covid-19-wenner uit die groot getal inskrywings te kies nie, maar die taak is vergemaklik deur vroeg met die keuring te begin én deur die uiteenlopende aard van die bydraes, wat verhale, vertellings, gedigte, persoonlike belewenisse, sketse, berigte en artikels insluit.

Dis vir niemand maklik om iets uit niks te skep nie, hetsy artikel of verhaal, berig of skets, en dit was opvallend hoeveel moeite die skrywers gedoen het, nie net in hulle soeke na ’n oorspronklike invalshoek nie, maar ook om binne die voorgeskrewe lengte te bly – ’n nodige dissipline indien ’n skrywer of joernalis publikasie nastreef.

 Om aan elke deelnemer terugvoer te verskaf was nooit die plan nie, maar die gevoel het gou by my begin ontstaan dat elke inskrywing verdienste het en vermelding verdien. Dankie vir die genot wat elkeen van julle aan hierdie keurder verskaf het.

Vriendelike groete

Janie Oosthuysen

**Vermelding:**

Die kompetisiereëls het geen genre gespesifiseer nie, en deelnemers het dit omarm en op talle wyses uiting gegee aan hulle (of te wel, hulle karakters se) wisselende frustrasies, fobies en vrese, vermoedens, suspisies, insigte en insinkings, fantasieë, woede, hoop, angs en aanvaarding, berusting en bevliegings.

Ligte oomblikke gedurende die grendeltyd word uitgebeeld deur Lizel Wessels se humoristiese poging tot bloedskenking met behoud van “sosiale afstand”, Jan Botha se amperse fatale hoesbui in ’n kruidenierswinkel, Alisha du Plooy wat die virus op sy plek sit met haar gedig “Jou virus-ding” en Charmaine Rossouw se karakter wat vergetelheid soek in ’n bottel rooiwyn.

Artikel-tipe inskrywings sluit in Astin Kusway se bydrae wat die skrywer se belewenisse, verliese en toekomsvrae belig en Derek Hendriks se vraag of ’n gesonde ekonomie nie meer mense red as wat Covid-19 kan uitwis nie. Verhale, gedigte en vertellings met ’n Bybelse strekking het van Wessel Smit, Thea Erasmus en Martie Oberholzer gekom.

Ander bydraes rakende die belewenis van die grendeltyd wissel van Diana Gibson se ontroerende weergawe van persoonlike verlies te midde van wêreldwye onttrekking en Marianne Buys se uitbeelding van die onderskeie stadia van rou, tot Elmarie van Kampen se terapeutiese brief aan ’n virus.

Barend van der Merwe se lugkastele oor die vreugdes van isolasie verander spoedig in ’n verlange na die wye vlaktes van sy jeugjare en kontrasteer met Amore' van der Merwe se verkwiklike plaaskwarantyn, nadat haar “verdomde man” al die familie oorgenooi het. Lynette Strydom en haar gesin skep ’n leerervaring deur ’n oseanarium uit seil en ’n ou trampolienmat in die agterplaas te bou. Clarissa Benadè reken dat paniek en massahisterie nooit ’n saak verbeter nie en Lonika van der Walt kom tot die gevolgtrekking dat jou toekoms buite jou beheer is, maar nie jou respons daarop nie. Aan die hand van ’n sterfte in haar binnekring ’n tyd terug wonder Rienie Reyneke of Covid-19 nie al ’n geruime tyd met ons is nie.

Kreatiwiteit ken geen perke nie, wanneer Dawid Botha se karakter homself stomend “ontperk” toe die lawaaigatmotorfiets voor sy huis grond koop. Aneen Naudé beleef ’n pandemie-blaps in die pastorie en Rita Swanepoel se karakter besluit om ’n ekstra glas wyn te sluk vir elke “sigret” wat sy nie kan opsteek nie.

Rieneke Wesseloo betreur die huidige swak stand van toiletpapierverkope: Die ingang na die wynrakke is toegepak met toiletpapier – hoe moet sy nou by die wyn uitkom? Helena Mellet se karakter kyk verby die stygende getal vlieë op haar vensterbank na beter tye. Alta Ferreira herontdek ’n ou staatmaker, die ruiltransaksie, en vul sodoende haar drankvoorraadjie wettiglik aan. Johan Fourie skets ’n onwelkome spysverteringsprobleem.

’n Positiewe ingesteldheid straal kort-kort deur. Jolene Klaasen, Elsie Fourie en Kobus Smit probeer elk om sin te maak van en betekenis te gee aan hul gedagtes en ervarings rondom die korona-situasie. Dis Lané Rossouw se versugting dat “ons vir die res van ons lewe ’n koronavirusmentaliteit [sal] koester.” Anna-Mart van der Merwe, Letitia Bouwer, Yolande Groenewaldt en Tersia Gouws se skryfstukke is merendeels selfondersoekend en uiteindelik berustend van aard.

Beeldspraak en geestighede bly nie agter nie, soos in Ignel Lombard se bydrae waar die beeldspraak soos “krake in ’n spieël” deur die verhaal loop, Elizabeth Hentschel met “sy kyk boontoe en sien die sterre huil”, Ilse Goschus met “lyke soos pospakkies”, Jop Mouton met “die koerant is dunner as die dunste haar op my kop”, Bonita Bond met “oupa sal [Corona] mos met sy knopkierie doodslaan” en Santi Kruger met “iets gevaarliks is aan die kook, ons is nie meer die sjefs nie, maar eerder in die sop”. ’n Komiese hoogtepunt is Henrica Veldman se (effens fobiese) karakter wat haar kleuter in die wasmasjien wegsteek om hom teen gemaskerdes met dodelike spuitnaalde te beskerm.

’n Dieper betekenis skyn uit talle bydraes. In Rolene Celliers se verhaal lei die koronavirus tot ’n onoorbrugbare afstand tussen mense, Hybrecht Dupper bly geestelik fiks met die skep van ’n verbeeldingslabarint, Leonie Geldenhuys se karakter moet ’n lewensveranderende besluit neem en Anja Roodt begin om met nuwe waardering na alledaagshede te kyk. In Dawie Louw se verhaal het ’n ietermagô ’n onuitgesproke boodskap vir die mensdom terwyl Marieta McGrath se karakter haarself oor die landsgrens smokkel op soek na vergifnis. Ockert Wagener skep ’n boemelaar met ’n kinkel.

Daar is verhale met ’n outentiek Kaapse geur soos MAE C. van Zijl s’n, ’n historiese agtergrond, soos die verhaal deur Marietjie Beukes, ’n nostalgiese strekking, soos die terugblik deur Sharon Oosthuizen, en ’n futuristiese blik, soos geskryf deur Simon Riekert.

Philip Nolte reken dat korona ook sy trots het en nie sommer enige hierjy plek sal besoek nie. Dixon Daniels se karakter word ’n onwillige samesweerder in ’n komplot oor grense heen, terwyl Antonette Keyter-Van Zyl teruggryp na die era van posbodes en wit babadoeke. Inge van Dyk onthul wat agter geslote deure kan gebeur en Michelle Venter se karakter vlug huis toe net om haar daar in die noodlot vas te loop.

Met haar lewendige skryfstyl laat Mandy Carpenter die leser op ’n ander manier na diere in aanhouding kyk: “My naam is Kwarantynkonyn en ek het ’n redelik goeie death stare.”

Nou ja, alle dinge kom tot ’n einde, en as ek reg getel en niemand per ongeluk uitgelaat het nie … (en ek is baie, baie jammer indien ek dalk het, laat weet my asseblief terstond sodat ek myself aan ’n skandpaal kan vasgrendel) … dan is daar nog een persoon wie se naam tot dusver nie vermeld is nie en wat teen hierdie tyd waarskynlik ietwat afgeskeep en agterdogtig voel – en dis natuurlik die wenner van Skryfgeheime se Covid-19-kompetisie.

En dis ’n waardige wenner, iemand wie se inskrywing voldoen aan die meeste van die kriteria – onvermeld, want dis mos ’n wedstryd sonder fieterjasies. Natuurlik sou ek elke deelnemer sielsgraag van kop tot toon wou beloon en bekroon, maar net een prys is beloof en dit gaan gevolglik aan Jaco van der Merwe vir “Kratte, koeëls en Skoonmakers”. (En indien julle wonder, daardie hoofletter-s is met opset so gekies.)

Baie geluk, Jaco!